Müvəhhidlər

Müvəhhidlər (; əl-müvəḥḥidun) — Mürabitləri sıxışdıraraq Məğribdə (Şimali Afrika) hakimiyyətə yiyələnən bərbər tayfaları.

 Yaranması 
Müvəhhidlərin tarix səhnəsinə çıxmaları Məhəmməd ibn Abdullah ibn Tümərtin adı ilə bağlıdır. İbn Tümərt təkallahlılıq ideasının qatı tərəfdarı idi; buna görə də onun davamçıları əl-müvəhhidun (təkallahlılar) deyilirdi. İbn Tümərt gəncliyində Şərqə gedir (1107) və orada müsəlman dininin bütün incəliklərinə yiyələnir. 1118-ci ildə Məğribə qayıdaraq o, Mürabitlərin dini praktikalarına qarşı çıxaraq onlara qarşı düşmən mövqe sərgiləməyə başlayır. 1124-cü ildə o, Mürabit süvariləri üçün əlçatmaz olan Atlas dağlarında (Tinmaldaki Nafis vadisi) dağlılardan, əsasən məsmuda tayfasından ibarət icma yaradır. İcmanın yeniliyi onun dini səciyyəsində idi: bu ilahi birlik idi (əl-müvahhidun). Keçmiş qarşılıqlı münasibətlərindən asılı olmayaraq, bu şüar altında, müxtəlif milliyətlərdən olan ayrı-ayrı insanlar və bütöv qruplar birləşirdi. Onlar Mehdi İbn Tümərtin və onun yaratdığı strukturu, yeri gəlmişkən tayfa quruluşu bu struktura yad deyildi; müxtəlif tayfalar onu qəbul edirdilər, tanıdılar. Bundan başqa icmada ciddi iyerarxiya vardi. Bu şilx cəmiyyətinin daxilində çox ciddi islahatlar idi. Beləliklə İbn Tümərtin yaratdığı icma sadəcə tayfa quruluşu çərçivəsindən kənara çıxırdı, eyni zamanda tayfa strukturunun bəzi cəhətlərini özündə ehtiva edərək. Buradan İbn Tümərt hər tərəfə öz təbliğatını yaymağa başladı. Mürabitlər onu öldürmək istəyirdilər. Onlar İbn Tumərtin icmasını dağlara sıxışdırdılar və Mərakeş vadisinə yollunu bağladılar. Əvvəlcə İbn Tümərt cənuba Atlas dağlarına bitişik Böyük Səhraya doğru hərəkət etdi, lakin qurtuluş burada deyildi. Buna görə bir çox dağlı tayfalarını öz ətrafında birləşdirən İbn Tümərt Mərakeşə qarşı hücuma keçir (1130), lakin məğlub olur. Çox keçməmiş İbn Tümərt ölür. Tafna rayonundan olan bərbər Əbdülmömin ibn Əli onun varisi olur. Tinmal vadisinə sıxışdırılan Müvəhhidlar Atlas dağlarının daxili massivində, Sus və Dra vadilərində, öz hakimiyyətlərini yaymaqla məşğul olurlar. Nəhayət onlar 1141-ci ildə özlərini, hücum üçün yetərincə güclü hiss edirlər, lakin 1130-cu ilin məğlubiyyətini unutmayaraq onlar düzənliyə enməyə tələsmirlər və asanlıqla dağları tabe etməyi davam edərək, Mərkəzi, Orta Atlası və Rifi özlərinə tabe edirlər. Ancaq Tilimsanın Oran rayonunda 1145-ci ildə onlar Mürabitlərə qarşı açıq hücum etmək qərarına gəlirlər. İki il ərzində onlar dağlıq Mərakeşə yiyələnərək, düzənlik Mərakeşini ələ keçirməkdə çətinlik çəkirlər və ancaq 1149-cu ildə Mərakeşi tamamilə ələ keçirirlər.

 Genişlənməsi 
Şərqə hərəkəti davam edərək Əbdülmömin burada, İfriqiyənin sahil şəhərlərini ələ keçirən, II Rocer Siciliyalının normanları ilə qarşılaşır.
1152-ci ildə o, yürüş təşkil edir, ehtimal ki, bu məsmuda tayfasına qarşı olan neqativ münasibəti, xarici düşmənə qarşı yönəltmək məqsədi güdürdü, eyni zamanda Əbdülmöminin ətraf əraziləri tabe etmək niyyəti də var idi. Əlcəzair, Buji və Qabil massivi asanlıqla ələ keçirildi, lakin Müvəhhidlər bununla kifayətlənmədilər, onlar qüvvələrini darmadağın etdikləri Həmmadilər dövlətinin bütün ərazisini yiyələnmək niyyətində idilər. Qalat bəni Həmadı və Konstantinanı işğal edib, burada ərəb tayfaları ilə qarşılaşırlar. Ərəblər məğlub oldular. Məğlub olmuş ərəb tayfalarının bir neçəsini Əbdülmömin Mərakeş ərazisinə köçürtdü. Burada əvvəllər breaqvata tayfasının geniş sahələri vardı. Əbdülmömin onları burada İspaniyaya gələcək mümkün yürüşlər üçün yerləşdirirdi, oradan əski rəqiblərin — xristianların təhdidi vardı. 1150-ci ildə bu ərəb tayfaları Müvəhhid dövlətinin yaranmasında rol oynadılar. Bununla Əbdülmömin bərbər ənənəsinə qarşı gedirdi və bəzi bərbər tayfaları buna qarşı çıxış etdilər. Əbdülmömin buna cavab olaraq öz oğullarını dövlətin əsas şəhərlərinə vali təyin etdi.

 Normanlarla qarşıdurma 
Eyni zamanda İfriqiyə hələ də müstəqil olaraq qalırdı və burada əsas təhdid kimi bədəvi ərəblərdən başqa siciliyalı normanlar da çıxış edirdilər. 1154-cü ildən sonra sahilboyunun bir çox şəhərləri xristian normanların kralı I Vilhelm Siciliyalıya qarşı çıxdılar. 1158-ci ildə Zəvilə müsəlmanları Müvəhhidlərdan kömək istədilər. 1159-cu ildə Tunisə Müvəhhidlərin qoşunları gəlir, buradan hərəkət edərək, onlar, siciliyalı normanların əldə saxladıqları Mehdiyyəni mühasirəyə alırlar, onların başqa dəstələri Tunisin və Tripolitaniyanın başqa ərazilərində müqavimətlə qarşılaşmırlar. Təminatsız qalan normanlar 21 yanvar 1160-cı ildə təslim olurlar. Beləliklə 1160-cı ilə qədər bütün Şimali Afrika Müvəhhidlərə tabe olur.

 Müvəhhidlər İspaniyada 
Uzun mühasirədən sonra Müvəhhidlər Fes şəhərini, 1147 ilin aprelində isə Mərakeşi alırlar və Mürabitlərin hakimiyətinə son qoyurlar. 1151 ildə Əbdülmömin Mürabitlərin mirası üzərində yaranan kiçik əmirlikləri darmadağın etdi. Sonrakı doqquz il ərzində o Tunisin və Mavritaniyanın ağası oldu və rəsmi olaraq Əmir-əl-üməra titulunu qəbul etdi və beləliklə onun Abbasi xəlifələrinin vassallığı qurtardı. Mürabitlərdən sonra müsəlman İspaniyası yenə daxili müharibələrə qərq oldu. Ləmtuna tayfa birliyi ilə yaşamaq istəməyən feodallar didişməyə başladı. Bu arada Lissabon birdəfəlik xristianların əlinə keçdi, kastiliyalıların qoşunları düz Kordovanın özünə yaxınlaşdılar, Barselona qrafları Tortosu və Leridanı aldılar. Artıq 1145 ildə Müvəhhidlərin Pireney yarımadasında dayaqları vardı. Sonrakı il onlar Qədisi aldılar, 10 ilə onlar İspaniyanın cənubuna, o cümlədən Qranadaya nəzarət edirdilər. Almeriyanı xristianlardan geri aldılar. İspaniyada onlar Sevilyanı özlərinə paytaxt etdilər. Əbdülmömin 1162 ildə indiki Rabat şəhərində öldü. Onun ölümündən sonra hakimiyyətin irsən keçməsi prinsipi bərqərar oldu. Müvəhhidlərin yuxarı təbəqələri sürətlə feodallaşdı; başqa dinlərə mənsub olanların təqibi gücləndi.

 Müvəhhidlər Rekonkistaya qarşı 
Müvəhhidlərin Las Navas de Tolosa döyüşündəki strateji məğlubiyətindən sonra müsəlmanların İspaniyada mövqeləri sarsıldı, lakin onlar bundan sonra hələ uzun müddət xristianların təzyiqinə davam gətirə bildilər. Müvəhhidlərin Qranadadan başqa İspaniyadakı bütün ərazilərini itirdi. Şərq əyatləri də bir-birinin ardınca Müvəhhidlər dövlətindən ayrıldı. 1269 ildə Marinilər sülaləsinin əmirləri Mərakeşi işğal etdi və Müvəhhidlər sülaləsinə son qoyuldu.

 İstinadlar 

 Mənbə 
 Мусульманский мир 950–1050. Издательство"Наука" Главная редакция восточной литературы. Москва 1981. Новые ориентации берберов в Северной Африке (950–1150) Р. Ле Турно səh. 160–166.
 Azərbaycan Sovet Ensiklopediyası. Bakı, 1980. 4-cü cild. Səh. 184.

 Xarici keçidlər 

Kateqoriya:Tunis tarixi
Kateqoriya:Əlcəzair tarixi
Kateqoriya:Mərakeş tarixi
Kateqoriya:İspaniya tarixi
Kateqoriya:1121-ci ildə yarananlar
Kateqoriya:Müsəlman sülalələr
Kateqoriya:Ərəb xilafəti